TPLAS วิ่งยาว 5 วันพุ่งกว่า 20% ลุ้น 5 ปีรายได้แตะ 1 พันล. รับยอดขายบรรจุภัณฑ์โต
TPLAS วิ่งยาว 5 วันพุ่งกว่า 20% ลุ้น 5 ปีรายได้แตะ 1 พันล. รับยอดขายบรรจุภัณฑ์โต
11 ก.ย. 2563

ผู้สื่อข่าวรายงานว่า ราคาหุ้น บริษัท ไทยอุตสาหกรรมพลาสติก (1994) จำกัด (มหาชน) หรือ TPLAS ณ เวลา 10.03 น. อยู่ที่ระดับ 1.53 บาท บวก 0.04 บาท หรือ 2.68% สูงสุดที่ระดับ 1.54 บาท ต่ำสุดที่ระดับ 1.47 บาท ด้วยมูลค่าการซื้อขาย 3.96 ล้านบาท

โดยราคาหุ้น TPLAS ปรับตัวเพิ่มขึ้นอย่างต่อเนื่องนับตั้งแต่ราคาปิดที่ระดับ 1.27 บาท เมื่อวันที่ 2 ก.ย. 63 คิดเป็นการปรับตัวเพิ่มขึ้น 0.26 บาท หรือ 20%
ด้านนายธีระชัย ธีระรุจินนท์ กรรมการผู้จัดการ TPLAS ตั้งเป้าภาพรวมธุรกิจในอีก 5 ปีข้างหน้า (2563 – 2567) บริษัทฯ ปรับสัดส่วนรายได้บรรจุภัณฑ์กระดาษสำหรับบรรจุอาหาร และ กลุ่มถุงพลาสติกและฟิล์มอาหาร ให้อยู่ในระดับ 50:50 โดยคาดว่ารายได้รวมมีโอกาสแตะระดับ 1,000 ล้านบาท จากปัจจุบันสัดส่วนรายได้จากบรรจุภัณฑ์ถุงพลาสติกอยู่ที่ 88.47% และ บรรจุภัณฑ์กล่องกระดาษอยู่ที่ 0.59% โดยจากผลการดำเนินงาน งวด 6 เดือนแรกของปี 2563 บริษัทฯมีรายได้รวม 225.42 ล้านบาท และมีกำไรสุทธิ 15.57 ล้านบาท
“หลังจากที่บริษัทฯ เจาะสินค้าบรรจุภัณฑ์ประเภทกล่องอาหารกระดาษ ภายใต้ตราสินค้า “B-LEAF” ตั้งแต่ช่วงปลายปี 2562 ที่ผ่านมาจนถึงปัจจุบัน ถือว่าได้กระแสตอบรับจากกลุ่มผู้บริโภคดีเกินกว่าที่คาดไว้ เนื่องจากสินค้าประเภทดังกล่าวสามารถทดแทนบรรจุภัณฑ์อาหารประเภทกล่องโฟม พร้อมกันนี้ บริษัทฯยังสามารถขยายฐานไปยังกลุ่มลูกค้าใหม่ๆ อาทิ กลุ่มเบเกอร์รี่ รวมถึงกลุ่มร้านขนมต่างๆ เพราะกลุ่มดังกล่าวให้ความสำคัญกับบรรจุภัณฑ์เป็นพิเศษ” นายธีระชัย กล่าว